Anexa nr. 4 la Proiectul de hotărâre nr. 24/11019/02.02.2026

C R I T E R I I
 privind acordarea scutirii de la plata impozitelor pe clădiri și terenuri pentru persoanele care se încadrează la art. 2 lit. c – lit. f și lit. j din Legea nr. 168/2020, în scopul susținerii personalului militar care a reprezentat comunitatea în misiuni și operații pe teritoriul
 sau înafara teritoriului statului român, precum și a stimulării carierei
 militare la nivelul municipiului Brad

1. Sfera de cuprindere (eligibilitate): beneficiază de scutire persoanele care se încadrează la art. 2 lit. c – lit. f și lit. j din Legea nr. 168/2020, locuiesc în municipiul Brad și îndeplinesc condițiile prezentelor criterii.
2. Criterii obiective (obligatorii):
a. - deținerea calității oficiale: dovada încadrării în prevederile art. 2 lit. c – lit. f și lit. j din Legea nr. 168/2020 pentru recunoaşterea meritelor personalului participant  la acţiuni militare, misiuni şi operaţii pe teritoriul sau în afara teritoriului statului român  şi acordarea unor drepturi acestuia, familiei acestuia şi urmaşilor celui decedat, cu modificările și completările ulterioare;
       b. - unicitatea scutirii: scutirea se aplică exclusiv pentru clădirea de domiciliu și terenul aferent acesteia, aflat în proprietatea sau coproprietatea persoanelor care se încadrează la lit. a;
       c. - lipsa datoriilor: persoanele care se încadrează la lit. a nu trebuie să figureze cu datorii la bugetul local al Municipiului Brad pentru anii fiscali anteriori (cu excepția celor care fac obiectul scutirii) şi să-și fi îndeplinit obligaţia de plată a impozitului/taxei pentru anul fiscal anterior, în termenele prevăzute de lege.
3. Criterii de prioritizare (în funcție de analiza cost-beneficiu):
Dacă impactul financiar depășește posibilitățile Primăriei Municipiului Brad, scutirea se va aplica în ordinea următoare:
         a. - Prioritatea I:  răniți, militarii invalizi și civilii invalizi care au dobândit afecțiuni fizice și/sau psihice în misiune (art. 4 alin. 2 din Legea nr. 168/2020 pentru recunoaşterea meritelor personalului participant  la acţiuni militare, misiuni şi operaţii pe teritoriul sau în afara teritoriului statului român  şi acordarea unor drepturi acestuia, familiei acestuia şi urmaşilor celui decedat, cu modificările și completările ulterioare);
          b. - Prioritatea II: urmaşii personalului participant decedat ca urmare a participării la acţiuni militare, misiuni şi operaţii - copiii acestuia până la împlinirea vârstei de 18 ani sau, dacă îşi continuă studiile într-o formă de învăţământ organizată potrivit legii, până la terminarea acestora, fără a depăşi vârsta de 26 de ani, precum şi soţul supravieţuitor, dacă acesta nu s-a recăsătorit;
            c. - Prioritatea III: veterani din teatrele de operaţii - personalul participant la acţiuni militare, misiuni şi operaţii în afara teritoriului statului român desfăşurate în teatre de operaţii/zone de misiuni, care îndeplineşte criteriile prevăzute la art. 4 alin. (1), (2) sau (4) din Legea nr. 168/2020 pentru recunoaşterea meritelor personalului participant  la acţiuni militare, misiuni şi operaţii pe teritoriul sau în afara teritoriului statului român  şi acordarea unor drepturi acestuia, familiei acestuia şi urmaşilor celui decedat, cu modificările și completările ulterioare.
 

Scutirea se aplică persoanelor care deţin documente justificative ce sunt depuse la organul fiscal local – Municipiul Brad până la data de 31 martie 2026 (art. 456 alin. 4 din Legea nr. 227/2015 privind Codul fiscal, cu modificările și completările ulterioare)  ”Prin hotărârea prin care s-a stabilit să se acorde scutirea sau reducerea impozitului/taxei pe clădiri, potrivit alin. (2), se dispune şi cu privire la documentele justificative pentru fiecare situaţie în parte, după caz. Scutirea sau reducerea se aplică persoanelor care deţin documente justificative ce sunt depuse la organul fiscal local în termenul stabilit prin hotărârea consiliului local/Consiliului General al Municipiului Bucureşti şi care şi-au îndeplinit obligaţia de plată a impozitului/taxei pentru anul fiscal anterior în termenele prevăzute de lege, începând cu data de 1 ianuarie a anului fiscal următor celui în care a fost emisă hotărârea consiliului local/Consiliului General al Municipiului Bucureşti.”
Pentru cererile depuse ulterior datei de 31 martie 2026, scutirea se va aplica  începând cu data de 1 ianuarie a anului următor.
L I S T A
 DOCUMENTELOR NECESARE

Pentru a beneficia de scutirea de 100% la impozitul pe clădire și teren, veteranul trebuie să depună la Primăria Municipiului Brad un dosar care să cuprindă:
1. Cerere prin care se solicită scutirea conform Hotărârii Consiliului Local nr. 240/2025 privind stabilirea impozitelor și taxelor locale în municipiul Brad pentru anul 2026, cu modificările și completările ulterioare, ale art. 456 alin. (2) lit. o), art. 464 alin. (2) lit. k) și ale art. 489^1 din Legea nr. 227/2015 privind Codul fiscal, cu modificările și completările ulterioare; 
2. Act de identitate: copie simplă (pentru confirmarea domiciliului în municipiul Brad);
3. Legitimația de „veteran din teatrele de operații”/adeverință eliberată de către organele abilitate: copie conformă cu originalul (eliberată conform Legii nr. 168/2020 pentru recunoaşterea meritelor personalului participant  la acţiuni militare, misiuni şi operaţii pe teritoriul sau în afara teritoriului statului român  şi acordarea unor drepturi acestuia, familiei acestuia şi urmaşilor celui decedat, cu modificările și completările ulterioare);
4. Acte de proprietate: copii după contractul de vânzare-cumpărare, donație sau moștenire, pentru clădirea de domiciliu și terenul aferent;
5. Extras C.F. la zi;
6. Certificat de atestare fiscală: document care să demonstreze că solicitantul nu are datorii la bugetul local pentru perioadele anterioare.
7. Dovada că și-a îndeplinit obligaţia de plată a impozitului pentru anul fiscal anterior, în termenele prevăzute de lege.
8. Documente medicale (dacă e cazul): pentru persoanele care se încadrează la art. 4 alin. (2) (răniți/invalizi), pentru a justifica prioritatea la acordarea scutirii în cadrul analizei cost-beneficiu.

